b"\n_START_ARTICLE_\nParal\xc2\xb7lel 38\xc2\xb0 nord\n_START_SECTION_\nCorea\n_START_PARAGRAPH_\nEl paral\xc2\xb7lel 38 va ser suggerit com a l\xc3\xadnia divis\xc3\xb2ria per Corea per primera vegada el 1896. R\xc3\xbassia intentava posar Corea al seu control, mentre que Jap\xc3\xb3 havia assegurat el reconeixement dels seus drets a Corea de l'Imperi Brit\xc3\xa0nic. Intentant evitar un conflicte, Jap\xc3\xb3 propos\xc3\xa0 que es divid\xc3\xads la pen\xc3\xadnsula de Corea en dues meitats, en dues esferes d'influ\xc3\xa8ncia pel paral\xc2\xb7lel 38. Malgrat tot, no s'arrib\xc3\xa0 a formalitzar cap acord, i Jap\xc3\xb3 va prendre el control absolut de Corea._NEWLINE_Despr\xc3\xa9s de la rendici\xc3\xb3 del Jap\xc3\xb3 el 1945, el paral\xc2\xb7lel va quedar establert com a frontera per Dean Rusk i Charles Bonesteel del Comit\xc3\xa8 de Coordinaci\xc3\xb3 de Guerra de la Marina a Washington durant la nit del 10-11 d'agost de 1945, quatre dies abans de l'alliberament absolut de Corea. El paral\xc2\xb7lel divid\xc3\xad la pen\xc3\xadnsula aproximadament pel mig. El 1948, la l\xc3\xadnia divis\xc3\xb2ria esdevingu\xc3\xa9 la frontera entre els nous pa\xc3\xafsos de Corea del Nord i del Sud. El 25 de juny de 1950, les forces nord-coreanes travessaren el paral\xc2\xb7lel i enva\xc3\xafren Corea del Sud, iniciant-se la Guerra de Corea._NEWLINE_Despr\xc3\xa9s de l'Armistici que acab\xc3\xa0 la Guerra de Corea el 1953, s'establ\xc3\xad una l\xc3\xadnia de demarcaci\xc3\xb3 al mig de la Zona Desmilitaritzada. Aquesta l\xc3\xadnia travessa el paral\xc2\xb7lel 38 en un angle agut, del sud-oest al nord-est, que ara serveix com a L\xc3\xadnia Militar de Demarcaci\xc3\xb3 entre ambdues Corees."